雲安玉虛觀南軒感事偶書五首  其二
作者：杜柬之
朝代：宋

paragraphs: 古觀久荒凉，寂然外人境。
草木既蓁蕪，風雨亦頹隕。
我來一糞除，地凈窗爲冋。
晨光散桐陰，夕照落柏影。
置以六尺床，度此三伏永。
終朝饜清凉，半夜或淒冷。
客至共浮瓜，睡餘獨煮茗。
遥聞斗筲兒，爭奪沸蛙黽。
街頭米十千，旱井費縻綆。
對我脫粟盤，徐餐休祝鯁。